1Pamilawu peyekwindaluka pa Jumapili, Maliya Magadalena ahele kuchanga swe ifika iliganga lyevevadinye uwuvi lihesiswe. 2Ndawe abitige luvilo ifika kwa Simoni Petulo na kwa umunyigendo uyungi yealimwende va Yesu akuvalongela ukuta, “Vamuhesise Umutwa muchanga, na situkukukagula kwe vamuvikite.” 3Swe Petulo ihuma na yula umunyigendo uyungi vibita kuchanga. 4Ndawe vabitige luvilo we vavili, na umunyigendo uyungi amulutye akumutalila Petulo ukufika kuchanga. 5Ndawe agondamige na ukuhungilila swe akuyiwona isanda, neke umwene siinji. 6Swe ndawe Simoni Petulo, nave afikige na ukwingila muwuvi ilava isanda. 7Na kikitema ichekipilingise Mumutwe gwa Yesu, sichekilipamwi na iyo isanda, chepalubali kipilingise kiyena. 8Neke peingile, na yula umunyigendo uyungi yealatasile ukufika kuchanga swe ilava, na ukufuuwa. ( 9Sivevalawukagula Uwandike uwewulonzile ukutigila, lumuvaje ukusilibuka.) 10Ndawe avanyigendo vala vapilukige ukwawo. 11Maliya eimite pivala pipi na uwuvi ivemba. Wepeavemba agondime ilava muwuvi, 12swe akuvawona Vanyivaha va Nguluvi vavili vafwite imyenda imyelu vateng'ime pegwepogoli umufimba gwa Yesu uyumwi kumutwe uyungi kumagulu. 13Swe vakumuwusa, “Yuva, mbi wivembela kiki?” Neke apitule, “Vamuhesise Umutwa vangu na singukukagula kwe vamuvisile!” 14Nave ave ilonga iso apitwike swe akumuwona Yesu imile neke alemwe ukumukagula ulwa ye Yesu. 15Yesu amuwusise, “Yuva, mbi wivembela kiki? wisaka nani?” Maliya atigilige wanda ye mulolesi va ikinyungu, swe akumutigila, “Mulugu wone umuhesise veve ndagile pumuvikite, nane ndimutegula.” 16Swe Yesu akumukemela, “Maliya!” nave Maliya apitwike, swe akumulongela kwa Kiebulaniya, “Laboni.” Kwekutigila, “Mwigisi.” 17Yesu amulonje, “Ulandibata, pakuva sindilapiluka kwa Dada. Ino bitage ku vanyalukolo vangu ukavalongele ulwa ndipiluka kwa Dada vangu nave Dadenyu kwa Nguluvi vangu nave Nguluvi venyu.” 18Maliya Magadalena swe ibita kukuvalongela avanyigendo ulwa ndimuwene Umutwa na ulwa amulonje iso. 19Pamihye kikimunyi kicho pa Jumapili avanyigendo vevakong'ine pamwi kono imilyango we midinde, pakuva wogopige avavina va Avayudaya. Ndawe Yesu aasige na ukwima pagati apawo neke avatigile, “Uwikalakunoga wuvelage na nyenye!” 20Na peyealonzile ulu swe akuvalagila amawoko gakwe na palubafu lwakwe. Ndawe avanyigendo vahekelelige pevamuwene. 21Swe Yesu avalongele kangi, “Uwikalakunoga wuvelage na nyenye! Ndawe Dada lweanumite nane nguvatuma nyenye.” 22Neke avaputile itigila, “Mwanukile Umuhe Umwelu. 23Wone muvadegepele avanu inzanangifu, vava vadegepilwe, wone mutane ukuvadegepela, vava sivadegepelwi.” 24Ino Tomasi umunyigendo uyumwi va avanyichumi na vavili yeitambulwa munyawendani alasupali, Yesu peakuvelelukila. 25Swe avanyigendo vayagwe vakumulongela, “Tumuwene Umutwa.” Ndawe Tomasi avatigilige, “Nene pesindigaweni amavamba ga imisumali mumawoko gakwe na ukwambala ni chala changu mumavamba, na liwoko lyangu palubafu lwakwe nene sisafuuwa.” 26Peyefilutye ifilo fimunana avanyigendo vakwe vevali mukaye na Tomasi epamwinga nawo. Swe Yesu akusa imilyango we midinde akwima pagati nagati akuvatigila, “Uwikalakunoga wuvelage na nyenye!” 27Neke peamutigile Tomasi, “Aliogo kaletage ipa ichala chako ulave, lete iliwoko lyako wambale palubafu lwangu. Ulava ndawe yesiifuuwa, velage ndawe yeifuuwa!” 28Neke Tomasi pamupitule na ukutigila, “Mutwa vangu na Nguluvi vangu!” 29Yesu amutige, “Veve ufuuvitwe pakuva umbwene, vafunyilile avifuuwa wesivalawona!” 30Ino kwekwina ifilagilo fyolofu fyapigite Yesu pa avanyigendo vakwe fyesifyandikwi mukitabu iki. 31Neke ifi fyandikwe sambi mufuuwe ulwa Yesu ye Kilisito Umwana va Nguluvi na kwa ukumufuuwa muve na wumi mwitawa lyakwe.
bem_Latn